夏日晚出芙蓉堂
作者：宋庠
朝代：宋

paragraphs: 哲匠昔締構，文榱面清池。
回環水光合，左右雲容披。
蒼烟限壘斷，空碧盈軒垂。
蕙綠不待染，荷圓皆中規。
戲魚觸新藻，幽鷺翹空坻。
初筍半遺籜，殘跗猶抱枝。
我來冰未泮，倏此亙炎曦。
節物一以換，余懷焉獨怡。
內慚固陋質，本乏廊廟姿。
印綬紛璀錯，旌旄森陸離。
林狙裹華黻，野鹿駭金羈。
負山力已竭，傾日心空疲。
知此危殆辱，斯言非我欺。
橫琴不成調，慷慨念歸期。